Fundacion Lotto pa Deporte

**Fundacion Lotto pa Deporte** (FLPD) ta un fundacion Arubano cu ta organisa y tin loteria cu premionan cash pa medio di lotto, competencia di deporte, loteria di raspa, otro tiponan di loteria y wega di suerte. Den transcurso di tempo el a introduci varios producto, entre nan catochi, Wega di number Kòrsou, Big 4, Lotto di Dia, 1-OFF, Mini Mega (Mega Plus) Lotto 5, Zodiac, Raspa y Instacash. Fondonan genera pa FLPD for di e benta di productonan di loteria y huurmentu di facilidadnan deportivo ta wordo uza pa subisidia entidadnan cu ta traha pa beneficio di publico general riba tereno di deporte y educacion fisico y cultura. 

## Historia
E entidad huridico Lotto pa Deporte a ser funda dia 12 di maart 1982, segun e vision di Remy Zaandam, Roy van Putten y Betico Croes. E fundacion tin e tarea pa financia, completamente of parcialmente, e maneho, instalacion, explotacion y mantencion di e facilidadnan di deporte, recreacion y centronan di evento y otro facilidad na Aruba. Pa recauda fondo pa esaki el a keda asigna pa decreto di gobierno insular di Aruba cu e derecho exclusivo pa organisa y tin loteria na Aruba, incluyendo maneha y opera facilidadnan deportivo y otro facilidadnan. 

Na 1984, despues di a ricibi un fiansa di gobierno di f.258.764,=, e fundacion a cuminsa opera cu benta di e producto yama “Lotto pa Deporte”. Su prome sorteo di prueba a tuma luga dia 24 di oktober 1984. Den añanan 1990 un di dos producto a wordo agrega, carchinan di raspa. Benta di e productonan tabata tuma luga manualmente te cu aña 1999. Varios rebendedo tabata para na skina di caminda y na e supermercadonan pa bende nan ticket imprimi. FLPD a cuminsa cu 50 punto di benta y awendia tin 175 punto di benta.

Na 1996, FLPD a haya un director nobo kende su tarea principal tabata pa automatisa e benta di lotto. Despues di añanan di negociacion, e sistema on-line a wordo introduci na october 1999 y e mesun aña a cuminsa mira un aumento den e benta.. Cu e sistema aki a bini e kiosconan canto di caminda ekipa cu un terminal pa bende number. Na final di aña 2001 a introduci diferente wega nobo, entre otro, Mini Mega y Zodiac, cual weganan tabata exitoso. E bentanan a triplifica y a alcansa 42 miyon florin na aña 2009.

Na 2003 FLPD a lanta Fundacion Facilidadnan Deportivo (FFD) pa e meta pa haya tereno pa construi, maneha y mantene facilidadnan deportivo na Aruba. Den 2009, Land Aruba a pone fondo disponible pa e construccion di tres facilidad di deporte. Un suma di Afl. 17 miyon a wordo duna na FLPD den forma di un prestamo cu un termino di 25 aña, un interes di 2.5% y un periodo sin pago pa e prome 10 aña. Actualmente pagonan riba e prestamo ta aproximadamente 2.2 myon florin anualmente. FFD tin 10 facilidad bou di su encargo. FLPD ta genera 4 pa 6 miyon florin anualmente pa distribui na federacionnan di deporte pa medio di Stichting Sportsubsidie Aruba.

### Relacion cu CBN
Desde 1999 e compania Canades Canadian Bank Note (CBN), ta un proveedor di FLPD, dunando servicio di apoyo di maneho y tecnologia. CBN a bin cu e iniciativa pa un sistema online pa benta di loteria cu a keda implementa na october 1999. Pa esaki e tabata ricibi un compensacion di 8,25% di e ingreso di loteria. Di e resto di e ingreso di benta, mita di dje, ta bay na premio y e sobra ta bay na e gastonan operacional, p.e. di e rebendedonan, e gastonan administrativo y di mercadeo. Na aña 2011 e compensacion na CBN a bay di 8,25% pa 23.5% di e entrada bruto. Banda di e “technology fee” di 8.25% a bini cu un “Operating expenses recovery charge” di 15.25%. Desde 2012 e responsabilidad operacional tabata cay bou di Canadian Bank Note (Aruba) N.V. (‘CBNA’), afilia na CBN. Desde 1 di september 2024 esaki a pasa bek pa FLPD y treciendo e fee di CBN tambe bek na e nivel di 8.25%.

## Organisacion
FLPD ta cay bou di Ministerio di Salubridad y Deporte. E fundacion tin un directiva nombra pa gobierno. E directiva ta responsabel pa supervisa e ehecucion di e maneho di e fundacion. Implementacion ta den man di e director.

### Director
* Endy Croes (2001-2010)
* Di Stefano Wernet (2017-2019)
* Roland Tuitt (2019-2022)
* Dominico (Junny) Figaroa (2022-2024)

## Link externo
*  Website oficial di FLPD